6 मार्च को कार्य बहिष्कार की तैयारी, आज फैसला
निजीकरण के विरोध में थर्मल के साथ अन्य उत्पादन केन्द्रों को करेंगे शामिल, 6 मार्च को काम बहिष्कार
कोटा थर्मल के निजीकरण की चल रही संभावनाओं को लेकर अब कांग्रेस भी मैदान में गई है। पूर्व नगरीय विकास मंत्री शांति धारीवाल ने कहा कि बीजेपी सरकार निजीकरण की आड़ में चुनिंदा पूंजीपतियों को लाभ पहुंचाने के लिए सरकार के उपक्रमों को पहले खुद ही बीमार कर रही है और फिर औने-पौने दामों में बेचकर चहेते पूंजीपतियों को फायदा पहुंचा रही है। उन्होंने चेतावनी दी है कि प्रदेश की शान कोटा थर्मल की चार ईकाइयों को बंद करने की बीजेपी सरकार की साजिश का पुरजोर विरोध किया जाएगा। उन्होंने सरकार पर आरोप लगाते हुए कहा कि साल 2004 में ही अडानी ने कवाई में प्रोजेक्ट शुरू करने के वक्त बीजेपी सरकार से छबड़ा ,कालीसिंध और कोटा थर्मल की चार ईकाइयों को भी लेने के लिए प्रपोजल दिया था। उसे अब पूरा किया जा रहा है। धारीवाल ने कहा कि उदयपुर का लक्ष्मी विलास होटल जो भारत सरकार का उपक्रम था, उसको पहले बीमार कर अरबों की सम्पत्ति को महज चंद करोड़ में बेच दिया। इतना ही नहीं हिन्दुस्तान जिंक की खानें और कारखाने को भी महज 400 करोड़ में बेचकर चुनिंदा पूंजीपतियों को लाभ पहुंचाया गया। भाजपा सरकार के पास वक्त कम बचा है, इसलिए वे निजीकरण की आड़़ में पूंजीपतियों को लाभ पहुंचाने का काम कर रही है।
hin_Deva hin_Deva hin_Deva